b'\n_START_ARTICLE_\n\xc4\x8cakav\xc5\xa1\xc4\x8dina\n_START_SECTION_\nZgodovina\n_START_PARAGRAPH_\n\xc4\x8cakav\xc5\xa1\xc4\x8dina je predstavljala prvi knji\xc5\xbeni standard na Hrva\xc5\xa1kem. Stara Hrva\xc5\xa1ka je obstajala vsaj od leta 830 in njeno sredi\xc5\xa1\xc4\x8dno obmo\xc4\x8dje je bil ozek obmorski pas med Kranjsko in Dalmacijo, kjer se je razvil \xc4\x8dakavski govor. Ba\xc5\xa1ki spomenik iz  okrog leta 1000 je napisan v glagolici in v jeziku, v katerem se me\xc5\xa1ajo elementi \xc4\x8dakav\xc5\xa1\xc4\x8dine in tedaj zelo cenjene staro-cerkvene slovan\xc5\xa1\xc4\x8dine. Verjetno najstarej\xc5\xa1e ohranjeno besedilo, ki je povsem \xc4\x8dakavsko, je Vinodolski zakonik, ki je bil izdan \xc5\xbee leta 1288 in je obenem tudi najstarej\xc5\xa1i ohranjeni hrva\xc5\xa1ki pravni vir. V preteklosti so Istarski razvod, v \xc4\x8dakav\xc5\xa1\xc4\x8dini spisan pravni akt , ki je slu\xc5\xbeil razmejitvi istrskih komun, datirali v \xc5\xa1e starej\xc5\xa1e leto 1275, vendar pa so  zaimenski pridevniki v tem aktu za 13. stoletje najverjetneje preve\xc4\x8d razviti- slednje besedilo tako verjetneje datira v leto 1325 ali pa je kot ponaredek iz 15. stoletja sestavljeno iz starej\xc5\xa1ih listin. V \xc4\x8dakav\xc5\xa1\xc4\x8dini in glagolici je napisan tudi prvi hrva\xc5\xa1ki slovar, ki ga imenujemo  Zadarski slovar. _NEWLINE_Prvi knji\xc5\xbeni jezik na Hrva\xc5\xa1kem ima veliko arhai\xc4\x8dnih slovanskih elementov, saj so na podro\xc4\x8dju zgodnje Hrva\xc5\xa1ke v liturgiji uporabljali staro-cerkveno slovan\xc5\xa1\xc4\x8dino. V obmorski Dalmaciji in v stari dinarski Hrva\xc5\xa1ki so v \xc4\x8dakavskem  knji\xc5\xbenem jeziku \xc5\xa1e do 17. stoletja besedila zapisovali v glagolici, v 17. stoletju pa so  tamkaj \xc4\x8dakav\xc5\xa1\xc4\x8dino prenehali uporabljati za knji\xc5\xbeni jezik, ker se je na njeno mesto \xc5\xbee tedaj povzpela \xc5\xa1tokav\xc5\xa1\xc4\x8dina. _NEWLINE_Zaton uporabe \xc4\x8dakavskega jezika ima ve\xc4\x8d vzrokov. Najstarej\xc5\xa1i vzrok izvira \xc5\xa1e iz predtur\xc5\xa1kih \xc4\x8dasov in sicer gre za razvoj bogate renesan\xc4\x8dne in humanisti\xc4\x8dne knji\xc5\xbeevnosti v \xc5\xa1tokavskem Dubrovniku. Dubrovnik je leta 1358 prvi\xc4\x8d priznal nadoblast ogrsko-hrva\xc5\xa1kih kraljev, s \xc4\x8dimer je mesto s svojo \xc5\xa1tokavsko okolico pri\xc4\x8delo privzemati hrva\xc5\xa1ko regionalno identiteto, leta 1454 in 1459 pa je v nekih kraljevih listinah dobilo naziv \xc5\xa1\xc4\x8dit na\xc5\xa1ega Dalmatinskega kraljestva. Da se je regionalna povezava Dubrovnika s Hrva\xc5\xa1ko prijela, stoletje kasneje ka\xc5\xbee renesan\xc4\x8dni pesnik Ivan Vidali  iz Kor\xc4\x8dule, ki mesto imenuje za krono vseh hrva\xc5\xa1kih mest. Zaradi velikega vpliva dubrovni\xc5\xa1ke knji\xc5\xbeevnosti je \xc4\x8dakavska knji\xc5\xbeevnost dobila mo\xc4\x8dno konkurenco. Sam dubrovni\xc5\xa1ki ijekavsko-\xc5\xa1tokavski govor je imel klju\xc4\x8dno vlogo pri tem, da so kasneje Hrvati za jezikovni standard dolo\xc4\x8dili prav ijekavsko obliko \xc5\xa1tokav\xc5\xa1\xc4\x8dine. _NEWLINE_Drugi pomembni vzrok za zaton \xc4\x8dakavskega jezika je \xc5\xa1irjenje \xc5\xa1tokavskih vplivov zaradi delovanja \xc5\xa1tokavskih duhovnikov s katoli\xc5\xa1kih podro\xc4\x8dij Bosne. Pri tem je veliko vlogo odigral fran\xc4\x8di\xc5\xa1\xc4\x8danski verski red, jezuit Ka\xc5\xa1i\xc4\x87 Bartol pa je leta 1604 napisal prvo delo o gramatiki hrva\xc5\xa1kega jezika, pri \xc4\x8demer se je naslonil na bo\xc5\xa1nja\xc5\xa1ko ikavsko \xc5\xa1tokav\xc5\xa1\xc4\x8dino.   Na sploh je imel bo\xc5\xa1nja\xc5\xa1ki jezik tedaj velik vpliv na razvoj hrva\xc5\xa1kega knji\xc5\xbenega jezika.    _NEWLINE_Tretji razlog za zaton \xc4\x8dakav\xc5\xa1\xc4\x8dine predstavljajo tur\xc5\xa1ki vpadi, ki so med 16. in 18. stoletjem  na Balkanu spro\xc5\xbeili velike migracije prebivalstva. Staro obmo\xc4\x8dje \xc4\x8dakav\xc5\xa1\xc4\x8dine je bilo v srednjem veku ve\xc4\x8dje od dana\xc5\xa1njega: raztezalo se je v smeri jugozahodne Hrva\xc5\xa1ke in deloma tudi v Bosno. \xc4\x8cakavci so bili v stalnem stiku z Italijo in Dalmati, zato je \xc4\x8dakav\xc5\xa1\xc4\x8dina padla pod italijanski in dalmatski vpliv.  Med tem ko je kopenska \xc4\x8dakav\xc5\xa1\xc4\x8dina prevzela \xc5\xa1tokavske elemente, je oto\xc5\xa1ka \xc4\x8dakav\xc5\xa1\xc4\x8dina ohranila  arhai\xc4\x8dne elemente, zato se jezikoslovci pri preu\xc4\x8devanju usmerjajo predvsem na raziskovanje slednje. Po padcu Beograda se je ozemlje hrva\xc5\xa1ke dr\xc5\xbeave zaradi tur\xc5\xa1kih osvajanj zgolj v pol stoletja prepolovilo Leta 1532 so Turki zavzeli Klis in Bosno, \xc5\xa1tevilni Hrvati pa so pobegnili na dalmatinske otoke in po\xc4\x8dasi asimilirali Dalmate,   pribli\xc5\xbeno 100-200.000 Hrvatov pa je \xc5\xa1lo v tujino, bodisi na Kranjsko med Slovence, bodisi na Ogrsko (na dana\xc5\xa1njo Gradi\xc5\xa1\xc4\x8dansko), na Moravsko ali pa v Spodnjo Avstrijo. Pobegnili so tudi v Italijo (Molize). V 18. stoletju se je iz \xc4\x8dakav\xc5\xa1\xc4\x8dine in kajkav\xc5\xa1\xc4\x8dine izoblikovala gradi\xc5\xa1\xc4\x8dan\xc5\xa1\xc4\x8dina, pri \xc4\x8demer je bilo izgubiljenih veliko \xc4\x8dakavskih potez. Na mnoga podro\xc4\x8dja, kjer so poprej \xc5\xbeiveli \xc4\x8dakavski Hrvati, so pri\xc5\xa1li \xc5\xa1tokavci, ki so v etni\xc4\x8dnem smislu ve\xc4\x8dinoma pripadali bodisi Srbom bodisi Bosancem. Zaradi obrambe proti Turkom so na podro\xc4\x8djih Vojne krajine nastajale oboro\xc5\xbeene voja\xc5\xa1ke skupnosti, ve\xc4\x8dinoma sestavljene iz prebeglih tur\xc5\xa1kih  grani\xc4\x8darjev, ki so bili tedaj \xc5\xa1e ve\xc4\x8dinoma kristjani, bodisi katoli\xc5\xa1ki ali pravoslavni. To je povzro\xc4\x8dilo prepletanje zahodno\xc5\xa1tokavskega (zve\xc4\x8dine bo\xc5\xa1nja\xc5\xa1kega) govora z vzhodno\xc5\xa1tokavskim (zve\xc4\x8dine srbskim) in raz\xc5\xa1irjanje na \xc4\x8dakavska podro\xc4\x8dja. Kljub temu, da je senjska \xc5\xa1kofija na jugu kot knji\xc5\xbeni jezik \xc5\xa1e nekaj \xc4\x8dasa uporabljala \xc4\x8dakav\xc5\xa1\xc4\x8dino, so \xc5\xa1tokavske doselitve in delovanje bo\xc5\xa1nja\xc5\xa1kih duhovnikov povzro\xc4\x8dili, da se je \xc4\x8dakav\xc5\xa1\xc4\x8dina \xc5\xbee v 17. stoletju prenehala uporabljati.  _NEWLINE_\xc4\x8cetrti razlog za zaton uporabe \xc4\x8dakavskega jezika le\xc5\xbei v geografskem premiku politi\xc4\x8dnega centra na Hrva\xc5\xa1kem iz \xc4\x8dakavskega juga na kajkavski sever. Po padcu Beograda se je ozemlje hrva\xc5\xa1ke dr\xc5\xbeave zaradi tur\xc5\xa1kih osvajanj prepolovilo in leta 1558 sta se slavonski in hrva\xc5\xa1ki sabor v mo\xc4\x8dno okrnjeni hrva\xc5\xa1ki dr\xc5\xbeavi zdru\xc5\xbeila, tako da je bila delitev na dve banovini za vedno prese\xc5\xbeena. To je imelo za posledico premikanje politi\xc4\x8dnega te\xc5\xbei\xc5\xa1\xc4\x8da proti severu, na podro\xc4\x8dje Zagreba in Vara\xc5\xbedina, saj se je banska krajina, ki ji je na\xc4\x8deloval odslej skupni ban, raztezala od Karlovca do Ivani\xc4\x87a, torej na podro\xc4\x8dju kajkavskega govora. Ker sta v  Zagrebu imela svoj sede\xc5\xbe tako ban kot zagreb\xc5\xa1ki nad\xc5\xa1kof, so se v 18. stoletju vzporedno z normiranjem  hrva\xc5\xa1kega knji\xc5\xbeevnega jezika na osnovi \xc5\xa1tokav\xc5\xa1\xc4\x8dine (v Dalmaciji in tudi na obmo\xc4\x8dju dana\xc5\xa1nje Slavonije) v Zagrebu in njegovi okolici pri\xc4\x8dele pojavljati te\xc5\xbenje po normiranju hrva\xc5\xa1kega jezika na osnovi kajkavskega govora.\n_START_SECTION_\nGovorci\n_START_PARAGRAPH_\n\xc4\x8cakavski jezik govori pribli\xc5\xbeno 12% Hrvatov, med ta dele\xc5\xbe se pri\xc5\xa1teva tudi gradi\xc5\xa1\xc4\x8dansko-hrva\xc5\xa1ko skupino. Oto\xc5\xa1ko nare\xc4\x8dje govorijo na Kor\xc4\x8duli, Mljetu, Hvaru, Bra\xc4\x8du in na Elafitskih otokih. Kopensko \xc4\x8dakav\xc5\xa1\xc4\x8dino pa govorijo v Istri, Vindolu, Zadru, Splitu in na Pelje\xc5\xa1acu.\n_START_SECTION_\nPolo\xc5\xbeaj \xc4\x8dakav\xc5\xa1\xc4\x8dine\n_START_PARAGRAPH_\nV Jugoslaviji so \xc4\x8dakavski jezik, ki je imel na Hrva\xc5\xa1kem najve\xc4\x8djo tradicijo, potisnili v ozadje. V komunizmu pa so \xc4\x8dakavski knji\xc5\xbeevnosti celo nasprotovali._NEWLINE_Od 1991 dalje je pri\xc4\x8del nastajati novi \xc4\x8dakavski knji\xc5\xbeni jezik. Ansambel \xc4\x8ca-val pop rock prepeva v \xc4\x8dakavskem jeziku, ta jezik pa preu\xc4\x8dujeta tudi Hrva\xc5\xa1ka akademija znanosti in umetnosti. V Crikvenici vsako leto izhaja Vindolski zbornik, v dalmatinskih mestih pa deluje \xc4\x8dakavski radio.'